
注讬专讜讘讬谉 拽讘 注"讗 - 驻讬专讜砖 砖讟讬讬谞讝诇抓

讘砖讗讬谞讜 谞讬讟诇 讘讗讙讚讜, 砖讛讞讜讟 讚拽 诪讻讚讬 砖讬讟诇讟诇 讘讜 讗转 讛谞讙专, 讚诪专 [砖讞讻诐 讝讛, 专' 讬讜住讬] 住讘专: 讻讬讜谉 砖讬砖 讘专讗砖讜 讙诇讜住讟专讗 鈥� 转讜专转 讻诇讬 注诇讬讜 讜诪讜转专 诇谞注讜诇 讘讜. 讜诪专 [讜讞讻诐 讝讛, 专' 讗诇讬注讝专] 住讘专: 讻讬讜谉 砖讗讬谞讜 谞讬讟诇 讘讗讬讙讚讜, 砖讛讞讜讟 砖讗讬谞谞讜 讞讝拽 讻讚讬 诇讛讞讝讬拽 讘讜 讗转 讛谞讙专 鈥� 诇讗 谞拽专讗 讻诇讬 讙诪讜专 专拽 诪砖讜诐 讛讙诇讜住讟专讗 讜讗住讜专 诇讛砖转诪砖 讘讜.


讗 诪砖谞讛 谞讙专 讛谞讙专专 讘专讬讞 讛拽砖讜专 讘讚诇转 讗讘诇 诪转讜讱 砖讛讞讜讟 讗专讜讱 讗讬谞谞讜 转诇讜讬 讘讛 讗诇讗 谞讙专专 注诇 讛讗专抓 鈥� 谞讜注诇讬谉 讘讜 讘砖讘转 讘诪拽讚砖, 砖讗讬谉 讛讗讬住讜专 讘讚讘专 讝讛 讗诇讗 诪砖讜诐 砖讘讜转, 讜诇讗 讙讝专讜 砖讘讜转 讘诪拽讚砖, 讗讘诇 诇讗 讘诪讚讬谞讛 讻诇讜诪专 诪讞讜抓 诇诪拽讚砖.


讜讛诪讜谞讞 砖讗讬谞讜 拽砖讜专 讻诇诇 讻讗谉 讜讻讗谉 鈥� 讗住讜专 砖讛讜讗 讻讘讜谞讛. 专' 讬讛讜讚讛 讗讜诪专: 讛诪讜谞讞 鈥� 诪讜转专 讘诪拽讚砖, 讜讛谞讙专专 讘诪讚讬谞讛.


讘 讙诪专讗 转谞讜 专讘谞谉 [砖谞讜 讞讻诪讬诐]: 讗讬讝讛讜 谞讙专 讛谞讙专专 砖谞讜注诇讬谉 讘砖讘转 讘诪拽讚砖 讗讘诇 诇讗 讘诪讚讬谞讛 鈥� 讻诇 砖拽砖讜专 讜转诇讜讬, 讜专讗砖讜 讗讞讚 诪讙讬注 诇讗专抓, 讝讛讜 谞讙专 讛谞讙专专. 专' 讬讛讜讚讛 讗讜诪专: 谞讙专 讻讝讛 鈥� 讗祝 讘诪讚讬谞讛 诪讜转专, 讗诇讗 讗讬讝讛讜 谞讙专 砖谞讜注诇讬谉 讘诪拽讚砖 讗讘诇 诇讗 讘诪讚讬谞讛 鈥� 讻诇 砖讗讬谞讜 拽砖讜专 讘讚诇转 讜诇讗 转诇讜讬, 讜砖讜诪讟讜 诇讗讞专 砖讬诪讜砖 讘讜 讜诪谞讬讞讜 讘拽专谉 讝讜讬转.


讗诪专 专讘 讬讛讜讚讛 讗诪专 砖诪讜讗诇: 讛诇讻讛 讻专' 讬讛讜讚讛 讘谞讙专专 砖诪讜转专 讗祝 讘诪讚讬谞讛 讗讘诇 诇讗 讘诪讜谞讞, 砖讗祝 讘诪拽讚砖 讗住讜专,


讗诪专 专讘讗: 讜讛讜讗 砖拽砖讜专 讘讚诇转 注爪诪讛. 讜转讜讛讬诐: 讗讬谞讬 [讜讻讬 讻谉 讛讜讗]?! 讜讛讗 [讜讛专讬] 专' 讟讘诇讗 讗讬拽诇注 [讛讝讚诪谉] 诇诪讞讜讝讗, 讜讞讝讗 诇讛讛讜讗 讚讛讜讛 转诇讬 讘注讬讘专讗 讚讚砖讗 [讜专讗讛 谞讙专 讗讞讚 砖讛讬讛 转诇讜讬 讘讘专讬讞 讛讚诇转] 讜诇讗 讗诪专 诇讛讜 [诇讛诐] 讜诇讗 诪讬讚讬 [讚讘专 诇讗住讜专]? 讜讚讜讞讬诐: 讛讛讜讗 [讗讜转讜 谞讙专] 谞讬讟诇 讘讗讬讙讚讜 讛讜讛 [讛讬讛], 讜讛拽砖讜专 讘讞讘诇 讻讝讛 诪讜讚讬诐 砖诪讜转专 诇讟诇讟诇讜 讗驻讬诇讜 讗讬谞讜 拽砖讜专 讘讚诇转 注爪诪讛.


诪住讜驻专: 专讘 讗讜讬讗 讗讬拽诇注 [讛讝讚诪谉] 诇谞讛专讚注讗, 讞讝讬讬讛 诇讛讛讜讗 讙讘专讗 讚讛讜讛 拽讗 拽讟讬专 讘讙诪讬 [专讗讛 讗讚诐 讗讞讚 砖讛讬讛 拽讜砖专 讘讞讜讟 砖诇 注砖讘] 讗转 讛谞讙专. 讗诪专: 讚讬谉 诇讗 谞讟专讜拽 [讚诇转 讝讜 诇讗 讬住讙讜专] 讘砖讘转, 砖拽砖专 讻讝讛 讗讬谞谞讜 谞讞砖讘.


讘注讬 [砖讗诇] 专' 讝讬专讗: 谞拽诪讝 讻诇讜诪专 谞讙专 讛讬讜专讚 讘转讜讱 讛谞拽讘 砖讘讗住拽讜驻讛 注讚 诇讗讚诪讛, 诪讛讜? 讗诪专 专讘 讬讜住祝: 诪讗讬 转讬讘注讬 诇讬讛 [诪讛 诪住讜驻拽 讘注讬谞讬讜] 讜讻讬 诇讗 砖诪讬注 诇讬讛 讛讗 讚转谞讬讗 [讬讚讜注 诇讜 讝讜 砖砖谞讬谞讜 讘转讜住驻转讗]: 谞砖诪讟 诪讛讞讘诇 讘讜 讛讬讛 拽砖讜专 鈥� 讗住讜专, 谞拽诪讝 鈥� 诪讜转专. 讜专' 讬讛讜讚讛 讗诪专: 谞拽诪讝, 讗祝 注诇 驻讬 砖讗讬谞讜 谞砖诪讟 诇讙诪专讬 鈥� 讗住讜专.


讜讗诪专 专讘 讬讛讜讚讛 讗诪专 砖诪讜讗诇: 讛诇讻讛 讻专' 讬讛讜讚讛 讘谞拽诪讝. 讜砖讜讗诇讬诐: 讜讟注诪讗 诪讗讬 [讜诪讛 讛讟注诐] 砖讗住专讜 讘谞拽诪讝? 讗诪专 讗讘讬讬: 诪砖讜诐 讚诪讬讞讝讬 [砖谞专讗讛] 讻讘讜谞讛 砖讛专讬 讛讜讗 谞讻谞住 讘转讜讱 讛讗讚诪讛.


讘注讗 诪讬谞讬讛 [砖讗诇 诪诪谞讜] 专讘 谞讞讜诪讬 讘专 讝讻专讬讛 诪讗讘讬讬: 注砖讛 诇讜 诇讗讜转讜 谞讙专 讘讬转 讬讚 诇讛讞讝讬拽讜 讜讗讬谞讜 拽砖讜专, 诪讛讜? 讗诪专 诇讬讛 [诇讜]: 讘讜讻谞讗 拽讗诪专转 [诪拽讘转 讗讜诪专 讗转讛 诇讬] 砖讻讬讜谉 砖注砖讛 诇讜 讘讬转 讬讚 讛专讬讛讜 讻讻诇讬 讙诪讜专 讜讘讻诇讬 讛讻诇 诪讜讚讬诐 砖诪讜转专 诇讛砖转诪砖. 讜讻谉 讗讬转诪专 [谞讗诪专] 讛讚讘专 讘讚专讱 讗讞专转, 砖讗诪专 专讘 谞讞讜诪讬 讘专 讗讚讗: 注砖讛 诇讜 讘讬转 讬讚 诪讜转专.


诪住讜驻专: 讛讛讜讗 砖专讬转讗 讚讛讜讛 讘讬 [拽讜专讛 讗讞转 砖讛讬转讛 讘讘讬转] 专讘讬 驻讚转, 讚讛讜讛 诪讚诇讜 诇讬讛 讘讬 [讜讛讬讜 诪专讬诪讬诐 讗讜转讛] 注砖专讛 讗谞砖讬诐 诪专讜讘 讻讜讘讚讛 讜砖讚讜 诇讛 讗讚砖讗 [讜讛讬讜 诪谞讬讞讬诐 讗讜转讛 注诇 讛讚诇转] 讻讚讬 诇谞注诇讛, 讜诇讗 讗诪专 诇讛讜 [诇讛诐] 讜诇讗 诪讬讚讬 [讚讘专 诇讗住讜专] 讗诪专: 诪讚讜注 诪转讬专 讗谞讬 鈥� 讻讬 转讜专转 讻诇讬 注诇讬讛, 砖讻讬讜谉 砖讛讬讗 谞专讗讬转 讻讻诇讬 讜注砖讜讬讛 诇爪讜专讱 诪住讜讬诐 诪讜转专 诇讛砖转诪砖 讘讛 讘砖讘转.


诪住讜驻专 注讜讚: 讛讛讬讗 讗住讬转讗 讚讛讜转 讘讬 [讗讜转讛 诪讻转砖转 砖讛讬转讛 讘讘讬转讜] 砖诇 诪专 砖诪讜讗诇, 讚讛讜讛 诪讞讝拽转 讗讚专讬讘讗 [砖讛讬转讛 诪讞讝讬拽讛 讞爪讬 讻讜专] 砖专讗 [讛转讬专] 诪专 砖诪讜讗诇 诇诪讬砖讚讬讬讛 讗讚砖讗 [诇讛谞讬讞 讗讜转讛 诇讬讚 讛讚诇转] 讻讚讬 诇住讜讙专讛. 讗诪专: 转讜专转 讻诇讬 注诇讬讛, 讜诪讜转专 诇住讙讜专 讘讛 讜讛注讜砖讛 讻谉 讗讬谞讜 讻讘讜谞讛.


讙 砖诇讞 诇讬讛 [诇讜] 专诪讬 讘专 讬讞讝拽讗诇 诇专讘 注诪专诐: 谞讬诪讗 诇谉 诪专 诪讛诇讬谉 诪讬诇讬 诪注诇讬讬转讗 讚讗诪专转 诇谉 诪砖诪讬讛 [讬讗诪专 诇谞讜 讗讚讜谞讬 诪讗讜转诐 讚讘专讬诐 诪注讜诇讬诐 砖讗诪专转 诇谞讜 诪砖诪讜] 砖诇 专讘 讗住讬 讘讚讘专 讻讬驻讬 讚讗专讘讗 [讛诪讜讟讜转 讛讻驻讜驻讬诐 砖讘住驻讬谞讛], 砖诇讞 诇讬讛 [诇讜], 讛讻讬 [讻讱] 讗诪专 专讘 讗住讬: 讛谞讬 讻讬驻讬 讚讗专讘讗 [讗讜转诐 讛诪讜讟讜转 讛讻驻讜驻讬诐 砖讘住驻讬谞讛] 讘讝诪谉 砖讬砖 讘讛谉 讟驻讞, 讗讬 谞诪讬 [讗讜 讙诐 讻谉] 讗讬谉 讘讛谉 讟驻讞 讜讗讬谉 讘讬谉 讝讛 诇讝讛 砖诇砖讛 讟驻讞讬诐 砖讚讬谞讜 讻诇讘讜讚 鈥� 诇诪讞专 讘砖讘转, 诪讘讬讗 诪讞爪诇转 讜驻讜专住 注诇讬讛谉.


诪讗讬 讟注诪讗 [诪讛 讟注诐] 讛转讬专讜 鈥� 诪讜住讬祝 注诇 讗讛诇 注专讗讬 讛讜讗, 讜砖驻讬专 讚诪讬 [讜诪讜转专] 砖讛专讬 讛诪讜讟讜转 讛诇诇讜 注爪诪诐 诪讛讜讬诐 讻注讬谉 讗讛诇, 讜讗诐 诪谞讬讞 诪讞爪诇转 注诇讬讛诐 讗讬谞讜 讗诇讗 诪讜住讬祝 注诇 讛讗讛诇.


诪住讜驻专: 讛谞讛讜 讚讻专讬 讚讛讜讜 诇讬讛 [讗讬诇讬诐 砖讛讬讜 诇讜] 诇专讘 讛讜谞讗, 讚讘讬诪诪讗 讘注讜 讟讜诇讗 讜讘诇讬诇讬讗 讘注讜 讗讜讬专讗 [砖讘讬讜诐 讛讬讜 爪专讬讻讬诐 诇讛讬讜转 讘爪诇 诪驻谞讬 讛讞讜诐 讜讘诇讬诇讛 讛讬讜 爪专讬讻讬诐 讗讜讬专] 讜讞驻砖讜 讚专讱 砖讘诇讬诇讛 讗祝 讘砖讘转 诇讗 讬讛讗 讻讬住讜讬 讘讚讬专 讜讘讬讜诐 讬讜讻诇 诇讛讬讜转. 讗转讗 诇拽诪讬讛 [讘讗 诇驻谞讬] 专讘 诇砖讗讜诇,


讗诪专 诇讬讛 [诇讜]: 讝讬诇 讻专讜讱 讘讜讚讬讬讗 [诇讱 讻专讜讱 诪讞爪诇讜转] 砖讛讬讜 砖诐 驻专讜砖讜转 诇爪诇, 讜讗诇 转讻专讻诐 诇讙诪专讬 讗诇讗 砖讬讬专 (讛砖讗专) 讘讛 讟驻讞 讗讞讚 诪讻讜住讛, 诇诪讞专 驻砖讟讛 [驻砖讜讟] 讗转 讛诪讞爪诇转 讻讜诇讛 讜讬讛讗 讝讛 诪讜住讬祝 注诇 讗讛诇 注专讗讬 讛讜讗, 讜砖驻讬专 讚诪讬 [讜诪讜转专].


讗诪专 专讘 诪砖讜诐 [讘砖诐] 专' 讞讬讬讗: 讜讬诇讜谉 诪讜转专 诇谞讟讜转讜 讜诪讜转专 诇驻讜专拽讜 讜诇谞讟讜转讜 讘砖讘转 砖讗讬谞讜 讗讛诇, 讗诇讗 拽讬专 讘诇讘讚, 讜讗诐 讗讬谞讜 拽讘讜注 讘讞讝拽讛 讘诪拽讜诐 讗讞讚 讗讬谉 讘讜 讗讬住讜专.


讻讬诇转 讞转谞讬诐 (讬专讬注讛 讛驻专讜砖讛 诪注诇 讛诪讬讟讛) 诪讜转专 诇驻讜专拽讛 讜诇谞讟讜转讛 讘砖讘转. 讗诪专 专讘 砖砖转 讘专讬讛 [讘谞讜] 砖诇 专讘 讗讬讚讬: 诇讗 讗诪专谉 [讗诪专谞讜 讛诇讻讛 讝讜] 讗诇讗 讗诐 驻专讜砖讛 诪注诇 讛诪讬讟讛 讜诪砖讜驻注转 诇砖谞讬 爪讬讚讬讛 讜讗讬谉 讘讙讙讛 砖诇 讻讬诇讛 讝讜 讟驻讞, 讗讘诇 讬砖 讘讙讙讛 讟驻讞 砖讗讬谉 讛砖讬驻讜注 讞讚, 讗诇讗 讛讬专讬注讛 驻专讜砖讛 诇诪注诇讛 讟驻讞 讘爪讜专讛 讬砖专讛 讜诪诪谞讜 诪转讞讬诇讛 诇讛砖转驻注, 砖诪讻讬讜谉 砖讟驻讞 讝讛 谞讞砖讘 讻讗讛诇 诇讻谉 讗住讜专.


讜讻谉 讜讻讬 讗讬谉 讘讙讙讛 讟驻讞 诇讗 讗诪专谉 [讗诪专谞讜] 讛讬转专 讝讛 讗诇讗 砖讗讬谉 讘转讜讱 讛砖讬驻讜注 讛驻谞讬诪讬 讘驻讞讜转 诪砖诇砖讛 讟驻讞讬诐 住诪讜讱 诇讙讙 专讜讞讘 讟驻讞, 讗讘诇 讬砖 讘驻讞讜转 诪砖诇砖讛 讟驻讞讬诐 住诪讜讱 诇讙讙 专讜讞讘 讟驻讞 鈥� 讗住讜专.


讜讻谉 讻讗砖专 讗讬谉 讘驻讞讜转 诪砖诇砖讛 讟驻讞讬诐 住诪讜讱 诇讙讙 讟驻讞 谞诪讬 [讙诐 讻谉] 诇讗 讗诪专谉 [讗诪专谞讜] 讗诇讗 砖讗讬谉

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

